सलमान खुर्शीद ने अभिनंदन का नाम UPA सरकार से जोड़ा, तो कुमार विश्वास ने ऐसे कसा तंज  
अब डॉ. कुमार विश्वास ने सलमान खुर्शीद को घेरा 
अभिनंदन को लेकर सलमान खुर्शीद ने दिया था बयान 
बयान की वजह से सोशल मीडिया पर हो रहे हैं ट्रोल
विंग कमांडर अभिनंदन (Abhinandan Varthaman) को लेकर दिये बयान की वजह से विवादों में आए कांग्रेस नेता और पूर्व केंद्रीय मंत्री सलमान खुर्शीद (Salman Khurshid) अब डॉ. कुमार विश्वास (Dr Kumar Vishvas) के निशाने पर हैं. कुमार विश्वास ने सलमान खुर्शीद के विवादित ट्वीट को टैग करते हुए तंज कसा है. जो सोशल मीडिया में वायरल हो रहा है. दरअसल, सलमान खुर्शीद ने शनिवार को ट्वीट किया था कि ‘शत्रु की आक्रामकता के सामने भारतीय प्रतिरोध के चेहरे विंग कमांडर अभिनंदन वर्धमान (Abhinandan Varthaman) को बहुत-बहुत बधाई. मुश्किल परिस्थिति के समय उन्होंने शानदान संतुलन और आत्मविश्वास दिखाया. हमें इस बात पर गर्व है कि वह 2004 में वायुसेना में शामिल हुए और संप्रग के दौरान एक फाइटर पायलट बने''. उनके इस ट्वीट पर कुमार विश्वास (Dr Kumar Vishvas) ने तंज कसते हुए लिखा, ''मैंने 2004 में मारुति जेन ख़रीदी थी. इसके चारों टायर की ओर से UPA और मडगार्ड की ओर से सलमान साहब आभार'' 
मैंने 2004 में मारुति जेन ख़रीदी थी  UPA का चारों टायरों की ओर से और सलमान साहब का मडगार्ड की ओर से आभार  https://t.co/3SdpZPxOrd
आपको बता दें कि अपने विवादित ट्वीट की वजह से सलमान खुर्शीद पहले ही सोशल मीडिया पर ट्रोल हो रहे हैं. सोशल मीडिया पर आलोचना झेलने के बाद खुर्शीद (Salman Khurshid) ने रविवार को कहा कि उन्होंने ‘सिर्फ सच कहा'. उन्होंने पत्रकारों से कहा, ‘‘मैंने कहा था कि वह हमारे कार्यकाल में भारतीय वायु सेना में शामिल हुए. मैंने सिर्फ सच बोला'. आपको बता दें कि पुलवामा आतंकी हमले के बाद 26 फरवरी को भारत ने पाकिस्तानी सरजमीं पर पल रहे जैश के आतंकी ठिकानों पर हमला बोला था. भारतीय वायुसेना ने पाकिस्तान के बालाकोट में जैश ए मोहम्मद के आतंकी शिविर पर 1000 किलो के बम गिराए थे. इसमें काफी आतंकियों के मारे जाने की बात सामने आई. भारत ने करीब 12 मिराज लड़ाकू विमानों का इस्तेमाल किया और 1000 किलो बमों की बारिश कर दी. इसके बाद पाकिस्तान की बौखलाहट सामने आने लगी और उसने भारत के दावे को खारिज करने की कोशिश की.